་བརྒྱད་བཟླས་པས་བཏབ་ནས་གང་གི་མགུལ་དུ་བཏགས་ན་སྲུང་བ་དང་ཞི་བར་འགྱུར་རོ། །སྙིང་ག་དང་རྩིབ་ལོགས་ན་བ་ལ་ཆུ་གྲང་མོ་ལ་བཟླས་ཏེ་བཏང་བས་སེལ་བར་འགྱུར་རོ། །གཞན་ཡང་ནད་གང་ཐེབས་པ་ལ་ཚབས་དང་བསྟུན་ཏེ་བཟླས་བརྗོད་བྱས་ལ་ཆུ་བསྐོལ་ལམ། ནད་སོ་སོ་ལ་ཕན་པའི་སྨན་ལ་བཏབ་སྟེ་བཏང་ན་འཕྲལ་དུ་འཚོ་བར་འགྱུར་རོ། །གཡེན་པ་དང་འབྲུམ་བུ་སོགས་ལྷན་སྐྱེས་དང་གློ་བུར་གྱི་རྨའི་རིགས་ལ། གྲོག་མའི་ཚང་གི་ས་ལ་སྔགས་བཏབ་པས་བྱུགས་ན་ཕན་པར་འགྱུར་རོ། །གཞང་འབྲུམ་དང་། མཚན་མའི་ནད་ལ་སྐྱེས་པའི་ཁཎྜའམ། བྱང་ཆུབ་སེམས་དཔའི་རིལ་བུ་ཞེས་མཆན་རྙིང་པར་གངས་ཏིག་ཏུ་བཤད་པས། དེའི་ཕྱེ་མ་ལ་སྔགས་ཉི་ཤུ་བཟླས་ཏེ་བྱུགས་པས་བདེ་བར་འགྱུར་རོ། །འཁྲུ་ན། འཁྲུ་བ་གཅོད་པའི་སྨན་ནམ། བྱང་ཆུབ་སེམས་དཔའི་རིལ་བུའམ། འབྲས་ཆན་ལ་སོགས་པ་འཕྲོད་པའི་ཁ་ཟས་ལ་ལན་བདུན་ནམ་ཉི་ཤུ་སོགས་བཟླས་ཏེ་བཏང་ན་ཕན་པར་འགྱུར་རོ། །གཉིས་པ་ལོ་ཏོག་ལ་ཉེ་བར་ཕན་པའི་ཆོ་ག་ལ། ཆུ་ཀླུང་ཆེན་པོའི་བྱེ་མ་དང་། རི་ཆེན་པོའི་རྩེ་མོའི་ས་དང་། དུར་ཁྲོད་ཀྱི་ཐལ་ཆེན་རྣམས་ལ་བརྒྱ་རྩ་བརྒྱད་སྔགས་ནས་གཏོར་ན་ལོ་ཏོག་དང་། བཟའ་ཤིང་གི་རྭ་བ་ལ་འཚེ་བའི་སེམས་ཅན་གྱི་ཁ་འཆིང་བར་འགྱུར་རོ། །བཅོམ་ལྡན་འདས་ལ་ཕུལ་བའི་མེ་ཏོག་རྙིང་པ་སྟེ། མཎྜལ་སོགས་ཀྱི་མེ་ཏོག་རྙིང་པ་ལ་སྔགས་ཉི་ཤུ་རྩ་གཅིག་བཟླས། གཙང་ཞིང་བླ་གབ་མེད་པའི་ཕྱོགས་སུ་མཎྜལ་ཆེན་པོའི་དབུས་སུ་རྫའི་བུམ་པ་ཆུས་བཀང་བ་བཞག དེའི་སྟེང་དུ་ཁམ་ཕོར་དུ་མེ་བཞག་ལ་མེ་ཏོག་བསྲེགས་པའི་དུད་པ་རྒྱུན་མི་ཆད་པར་འཐུལ་བར་བྱས་ན་ཆར་ཧ་ཅང་ཆེས་པ་གཅོད་པར་འགྱུར་རོ། །ཤིང་སེ་བའམ། སྐྱེར་པའི་ལྕུག་མ་ལ་ལན་བརྒྱ་རྩ་བརྒྱད་བཟླས་ཏེ་སེར་པ་འོང་བའི་ཕྱོགས་སུ་ཀླད་ལ་བསྐོར་ཞིང་བྱབས་པས་སེར་བ་འཕྲལ་དུ་བཟློག་པར་འགྱུར་རོ། །ཡང་ན་ཐལ་ཆེན་དང་ཡུངས་ཀར་ལ་ལན་བརྒྱ་རྩ་བརྒྱད་བཟླས་པའི་ཐུམ་པོ་སེ་བའམ། སྐྱེར་པའི་ལྕུག་པའི་མགུལ་དུ་གདགས་ཏེ་སེར་བ་འགྲིམ་པའི་སྲང་དུ་བཙུགས་ན་མཚམས་བཅད་པར་འགྱུར་ཏེ། འདི་ལ་ནང་གསེས་སུ་ལོ་ཏོག་ལ་ཕན་གདགས་པ་དང་། ཆར་གཅོད་པ་དང་། སྤྲིན་ཟློག་པའི་ཆོ་ག་ཞེས་གསུངས་སོ། །གསུམ་པ་གདོན་གྱིས་ཟིན་པ་ལ་ཕན་གདགས་པ་བུམ་པའི་ཆོ་ག་ནི། སྟེགས་བུ་འདོམ་གང་གྲུ་བཞི་པའི་དབུས་སུ། བུམ་པ་གཙང་མ་ལྔའམ། མ་འབྱོར་ན་གཅིག་ལེགས་པར་བཀྲུས་ཏེ་གུ་གུལ་གྱིས་བདུག ནང་དུ་ཆུ་གཙང་མ་དང་ཡུངས་ཀར། ག་པུར། ཙནྡན་དཀར་པོ། གླ་རྩི། གཞན་ཡང་ཤུ་དག་སོགས་དྲི་དང་ལྡན་ཞིང་གདོན་འཕྲོག་པའི་སྨན་གྱི་རིགས་རྣམས་ལེགས་པར་སྦྱར་བས་སུམ་གཉིས་དགང་སྟེ་ཁ་རྒྱན་མགུལ་ཆིངས་དང་བཅས་པ་བཞག སྔགས་བརྒྱ་རྩ་བརྒྱད་བཟླས་པས་ཆུ་ནུས་ལྡན་དུ་བྱིན་གྱིས་བརླབ་པའམ། སྤྲོ་ན་གཟུངས་སྒྲུབ་སྤྱི་ལྟར་བྱ། དེ་ནས་དཀོན་མཆོག་གི་རྟེན་མེ་ལོང་དུ་འཆར་བ་ལ་སྐུ་ཁྲུས་གསོལ་བའི་ཁྲུས་ཆུ་སླར་ཡང་བུམ་པར་བླུགས་ཏེ། ནད་པ་ཁྲུས་སྟེགས་ཀྱི་དབུས་སུ་བཞག་པའམ། སྟན་དཀར་པོའི་སྟེང་དུ་གོས་དཀར་པོ་དང་བཅས་ཁྲུས་དང་གཙང་སྦྲ་ལ་གནས་པས་འཁོད་དུ་གཞུག་ལ་བཀྲུ་བ་ཙམ་མམ། བཀྲུ་བྱབས་སྲུང་གསུམ་སྤྱི་ལྟར་བྱས་ལ་བུམ་ཆུ་ཁོང་དུ་བཏང་། ལུས་ལ་གཏོར་ཞིང་བདེན་ཚིག་དང་ཤིས་བརྗོད་ཀྱི་ཚིགས་སུ་བཅད་པ་རྒྱ་ཆེར་བྱས་པས་གདོན་ཐམས་ཅད་ཞི་བ་དང་སྲུང་བའི་མཆོག་ཏུ་འགྱུར་རོ། །བཞི་པ་བྱིས་པ་ལ་ཕན་གདགས་པའི་ཆོ་ག་ནི། བྱིས་པའི་གདོན་སྤྱི་ལ། གིའུ་ཝང་ལ་མངོན་པར་བསྔགས་ཏེ། དེའི་ཁུ་བས་གྲོ་གའམ། ཤོག་བུ་གཙང་མ་ལ། ཨོཾ་བཛྲ་ཀྲོ་དྷཱ་མ་ཧཱ་བ་ལ་ཧ་ན་ད་ཧ་པ་ཙ་བི་དྷྭནྶ་ཡ་ཛཱ་ཊི་ལམྦོ་དྷ་ར་ཨུཙུཥྨ་ཀྲོ་དྷ་ཧཱུྃ་ཕཊ། ཞེས་བྲིས་ལ་གཟུངས་སྔགས་ཀྱིས་རབ་ཏུ་གནས་པ་དང་། སྔགས་བཟླས་པའི་ཡུངས་ཀར་གྱི་ཐུམ་པོ་བཅས་གཙང་སྦྲ་དང་ལྡན་པས་མགུལ་དུ་གདགས་ན་གདོན་ཐམས་ཅད་ལས་ཐར་བར་འགྱུར་རོ། །བྱེ་བྲག་ཏུ་མཁའ་འགྲོ་སྟེ་བྱའི་གདོན་གྱིས་ཟིན་པ་ལ་ཡུངས་ཀར་དང་། གུ་གུལ་ནག་པོ་ལ་རྟེན་སྙིང་དང་། གོང་གི་སྔགས་འདི་ཉིད་ལན་བདུན་བཟླས་པའི་ཐུམ་པོ་མགུལ་དུ་གདགས་པ་དང་། དུད་པས་བདུགས་ན་ཞི་ཞིང་སྲུང་བར་འགྱུར་རོ། །ལྔ་པ་རིགས་བརྒྱུད་སྤེལ་བའི་ཆོ་ག་ལ། བུད་མེད་མོ་གཤམ་ལ་བུ་འབྱུང་བར་འདོད་ན། རིང་བསྲེལ་དང་བཅས་པའི་སངས་རྒྱས་ཀྱི་སྐུ་གཟུགས་བྱིན་རླབས་ཅན་ལ་སྐུ་ཁྲུས་གསོལ་བའི་ཆུ་སླར་ཡང་བུམ་པར་བླུགས་ལ་སྔགས་བཟླས་པས་བྱིན་གྱིས་བརླབ་པའམ། གཟུངས་སྒྲུབ་ཚུལ་བཞིན་དུ་བྱ། དེ་ནས་ར་བ་བཞི་གང་ཡང་རུང་བའི་ཡར་ངོའི་ཚེས་གཅིག་གི་ཉིན་བུད་མེད་དེ་ཉིད་ཁྲུས་དང་གཙང་སྦྲ་ལེགས་པར་བྱས་ལ། བུམ་པའི་ཆུ་བླུད་པས་རིགས་བརྒྱུད་འཕེལ་བར་འགྱུར་རོ། །སྦྲུམ་མ་བདེ་བར་བཙའ་བར་འདོད་ན། ཆུ་གཙང་མ་ལ་བཟླས་བརྗོད་བགྱིས་པ་ཁོང་དུ་བཏང་ཞིང་། མར་ལ་བསྔགས་ཏེ་སྐྱེ་གནས་ལ་བྱུགས་པས་བདེ་བར་བཙའ་བར་འགྱུར་རོ། །དྲུག་པ་ལམ་དུ་ཞུགས་པ་ལ་ཉེས་པ་མི་འབྱུང་བའི་ཆོ་ག་ནི། སྐུད་པ་དཀར་པོའམ་གོས་ཀྱི་གྲྭར་མདུད་པ་བདུན་བྱ། མདུད་པ་རེ་ལ་སྔགས་ཚར་རེ་བཏབ་པ་བཅིངས་ཏེ་ཕྱིན་ན་འཇིགས་པ་ཐམས་ཅད་སྲུང་ཞིང་། ཇི་ལྟར་འདོད་པའི་དོན་བདེ་བླག་ཏུ་འགྲུབ་པར་འགྱུར་རོ། །བདུན་པ་ཡིད་གཞུངས་པའི་ཆོ་ག་ནི། ཤུ་དག་ཚོན་གང་བ་དང་། ཞུན་མར་སྲང་སུམ་བརྒྱ་དྲུག་ཅུ་ལ་སྔགས་བཟླས་པ་ལྷན་ཅིག་ཏུ་བསྲེས་ནས་བུམ་པར་བླུགས། ལོ་གཅིག་ཏུ་ཉི་མ་རེ་རེ་བཞིན་ཤུ་དག་གི་དུམ་བུ་དང་། མར་སྲང་རེ་ལ་བཟླས་བརྗོད་བྱས་ཏེ་བསྟེན་པའམ། ཡང་ན་བ་སེར་སྐྱའི་མར་དང་འོ་མ་ལ་བཟླས་ཏེ་ལྷན་ཅིག་ཏུ་སྦྱར་བ་སྣ་མའི་ཤིང་གིས་དཀྲུགས་ཏེ་ཟོས་པས་བློ་གྲོས་དང་ལྡན་ཅིང་ཡིད་གཞུངས་པའི་མཆོག་ཏུ་འགྱུར་རོ། །བརྒྱད་པ་མཛའ་བར་འགྱུར་བའི་ཆོ་ག་ནི། མེ་ཏོག་དམར་པོའམ། རྩྭ་དང་ཤིང་གི་དུམ་བུའམ། རྒུན་འབྲུ་ལ་སོགས་པའི་འབྲས་བུའམ། བའི་ལྕི་བ་«་་་་་འདི་ལ་དཔེ་རྣམས་སུ་འཇིམ་པ་དང་། འཇི་བ་སོགས་སྣ་ཚོགས་སྣང་ཡང་མཆན་རྙིང་དུ་འདི་ལྟར་གདའ། »ས་ལ་མ་ལྷུངས་པ་ལག་གཡས་པའི་ཆངས་པར་བཅུག སྔགས་ལན་བརྒྱ་རྩ་བརྒྱད་བཟླས་ཏེ་གང་གི་ལག་ཏུ་བྱིན་པ་དེ་དང་སྙིང་ཉེ་བའི་མཛའ་བཤེས་མཆོག་ཏུ་འགྱུར་རོ། །དགུ་པ་མི་ནད་དང་ཕྱུགས་ནད་སྲུང་བའི་ཆོ་ག་ནི། ཡུངས་ཀར་ལ་བརྒྱ་རྩ་བརྒྱད་བཟླས་པའི་ཐུམ་པོ་སྒོ་གོང་དུ་གདགས་ན་གནས་དེར་མི་ནད་དང་ཕྱུགས་ནད་ཐམས་ཅད་ཞི་ཞིང་སྲུང་བར་འགྱུར་རོ། །རྟ་ལ་སོགས་པའི་ཕྱུགས་ཀྱི་རིགས་འཆི་བར་ཉེ་བའི་ནད་ཀྱིས་ཐེབས་པ་ན། ཆུ་དང་ཡུངས་ཀར་ལ་བརྒྱ་རྩ་བརྒྱད་བཟླས་ནས་ལུས་ལ་གཏོར་ན་སོས་པར་འགྱུར་རོ། །ཡུངས་ཀར་ལ་བརྒྱ་རྩ་བརྒྱད་བཟླས་པའི་ཐུམ་པོ་མགུལ་དུ་གདགས་ན་ནད་དང་གནོད་པ་ཐམས་ཅད་སྲུང་ཞིང་ཞི་བར་འགྱུར་རོ། །བཅུ་པ་རྒྱུན་དུ་བཟླས་བརྗོད་བྱ་བའི་ཆོ་ག་ནི། ཐོ་རངས་སྔ་བར་ལངས་ཏེ། ཁ་ཤར་དུ་ཕྱོགས་པའམ་ཕྱོགས་པར་མོས་ལ་གོང་དུ་བཤད་པ་ལྟར་སྒོམ་བཟླས་ཆག་མེད་དུ་བགྱིས་པའི་ཕན་ཡོན་ནི། འདིའི་ཆོ་གའི་གཟུངས་ལས། རྟག་ཏུ་བཟླས་བརྗོད་བྱས་ན་ནི། །བསམ་པ་ཐམས་ཅད་རྫོགས་པར་འགྱུར། །གནོད་པས་ཅིས་ཀྱང་ཚུགས་མི་འགྱུར། །དམ་ཆོས་ཡོངས་སུ་གཟུང་བར་འགྱུར། །ཞེས་སོ། །དེ་རྣམས་ཀྱང་སྟོན་པ་སངས་རྒྱས་དང་དེས་གསུངས་པའི་གཟུངས་སྔགས་ལ་ཡིད་ཆེས་པའི་དད་པ་བརྟན་པོས་བསྒྲུབ་ན་ངེས་པར་འགྲུབ་པ་ཡིན་ཏེ། ཚིགས་སུ་བཅད་པ་འདི་དག་གི །མཐུ་དང་རྫུ་འཕྲུལ་བསམ་མི་ཁྱབ། །ཆོ་ག་དེ་དག་ཐམས་ཅད་ནི། །གང་ལ་དད་པས་ཡིད་ཆེས་ན། །འགྲུབ་པར་ཐེ་ཚོམ་མེད་པར་འགྱུར། །ཞེས་གསུངས་སོ། །གཉིས་པ་གཟུངས་དང་མན་ངག་གཞན་ལས་ཇི་ལྟར་འབྱུང་བ་ནི། རྟེན་ཅིང་འབྲེལ་བར་འབྱུང་བའི་སྙིང་པོའི་གཟུངས་ལས། རིགས་ཀྱི་བུའམ་རིགས་ཀྱི་བུ་མོ་གང་ལ་ལ་ཞིག་གིས། མི་གནས་པའི་ས་ཕྱོགས་སུ་མཆོད་རྟེན་ནི་སྐྱུ་རུ་རའི་འབྲུ་ཙམ། སྲོག་ཤིང་ནི་ཁབ་ཙམ། གདུགས་ནི་བ་ཀུ་ལའི་མེ་ཏོག་ཙམ་ཞིག་བྱས་ལ། རྟེན་ཅིང་འབྲེལ་བར་འབྱུང་བ་ཆོས་ཀྱི་དབྱིངས་ཀྱི་ཚིགས་སུ་བཅད་པ་ནང་དུ་བཅུག་ན། དེས་ཚངས་པའི་བསོད་ནམས་བསྐྱེད་པར་འགྱུར་ཏེ། འདི་ནས་ཤི་འཕོས་ཤིང་འཆི་བའི་དུས་བྱས་ནས་ཚངས་པའི་འཇིག་རྟེན་དག་ཏུ་སྐྱེ་བར་འགྱུར་རོ། །དེ་ནས་ཤི་འཕོས་ཏེ་འཆི་བའི་དུས་བྱས་ནས་གནས་གཙང་མའི་རིས་ཀྱི་ལྷ་དང་སྐལ་བ་མཉམ་པར་སྐྱེ་བར་འགྱུར་རོ། །ཞེས་རྒྱ་ཆེར་བསྔགས་པའི་མཆོད་རྟེན་གྱི་ལས་བྱ་བར་འདོད་ན། མཚན་ཉིད་དང་ལྡན་པའི་མཆོད་རྟེན་དངོས་སམ། ཆོ་ག་ལྟར་འདུ་བྱས་པའི་སཱཙྪའི་ནང་དུ་རྟེན་སྙིང་གི་གཟུངས་གཞུག་ཅིང་རབ་ཏུ་གནས་པར་བྱ་སྟེ། དེའི་ཚུལ་ནི་གཞན་དུ་གསལ་བ་ལྟར་རོ། །དེ་བཞིན་དུ་འདིའི་སྒོ་ནས་གཟུངས་ཆུ་བསྒྲུབ་པ་དང་། རྟེན་ལ་སྐུ་ཁྲུས་གསོལ་བ་དང་། རབ་ཏུ་གནས་པ་བྱ་བའི་ཚུལ་རྣམས་ནི་བཀའ་གདམས་ལྷ་བཞིའི་ཐུབ་པའི་ལས་ཚོགས་སུ་གསལ་བས་དེར་རྟོགས་པར་བྱ་ཞིང་། གཞན་ཡང་ཕན་བྱེད་ཀྱི་གདམས་པ་ཕྲན་ཚེགས་ལ། འབྲུ་འཕེལ་བར་འདོད་ན། འབྲུ་སྣ་ཚོགས་དྲི་བཟང་གི་ཆུས་སྦགས་པ་ལ་མངོན་པར་བསྔགས་ཏེ་རྡུལ་ཕྲ་རབ་རེ་རེ་བཞིན་འབྲུའི་ཕུང་པོ་བསམ་གྱིས་མི་ཁྱབ་པ་འཕེལ་བའི་རང་བཞིན་ཅན་དུ་བསམས་ལ་ས་བོན་དང་ལྷན་ཅིག་ཏུ་འདེབས་པར་བྱའོ། །ཕྱུགས་འཕེལ་བར་འདོད་ན། གྲོ་གའམ་ཤོག་བུ་ལ་གཟུངས་བྲིས་ཏེ་གིའུ་ཝང་གིས་བྱུག རབ་ཏུ་གནས་པ་དང་བཅས་སྐར་མ་རྒྱལ་གྱི་ཉིན་ཕྱུགས་མ་དགེ་མཚན་ཅན་གྱི་གདོང་པ་ལ་གདགས་པར་བྱའོ། །རིན་པོ་ཆེ་འཕེལ་བར་འདོད་ན། བཀྲ་ཤིས་པའི་མཚན་མ་ཅན་གྱི་བུམ་པར་རིན་པོ་ཆེ་ཇི་ལྟར་རྙེད་པ་བཅུག ལག་པ་གཡས་པས་ཁ་བཀབ་སྟེ་བཟླས་བརྗོད་མང་དུ་བྱས་ལ་གཏེར་ཆེན་པོའི་བུམ་པར་བསམ། དར་རམ་རས་སེར་པོས་ཁ་བཅད་ལ་བང་མཛོད་ཀྱི་དབུས་སུ་སྦ་བར་བྱའོ། །ཟས་འཕེལ་བར་འདོད་ན། ཁ་ཟས་བཟང་རྒུ་སྣ་ཚོགས་ལ་སྔར་བཞིན་བཟླས་བརྗོད་བྱས་ལ། རྫའི་ག་འུར་བཅུག་སྟེ་ཐབ་ཀྱི་དབུས་སུ་སྦ་བར་བྱའོ། །མིག་གི་ནད་ཞི་བར་འདོད་ན། ཐོ་རངས་བླངས་པའི་ཆུ་བསིལ་གཙང་མའམ། ཟས་མ་ཟོས་གོང་གི་མཆིལ་མ་ལ་ལན་བདུན་བསྔགས་ཏེ་གཡས་གཡོན་གོ་ལྡོག་པའི་སྲིན་ལག་གིས་བྱུགས་པས་ཕན་པར་འགྱུར་རོ། །རྣ་བའི་ནད་ཞི་བར་འདོད་ན། ཞུན་མར་དང་ལ་ཕུག་གི་ས་བོན་ལ་བསྔགས་ནས་བླུགས་པར་བྱའོ། །གདོང་པ་དང་སོ་སྲིན་གྱི་ནད་ལ། ཨ་དང་ཡེ་དྷརྨཱ་བརྒྱ་རྩ་བརྒྱད་བཟླས་པས་བོང་ང་ནག་པོ་སྲན་མ་ཙམ་ལ་བཏབ་སྟེ་བདུག་པའམ། སོ་བར་དུ་བཟུང་བས་ཕན་པར་འགྱུར་རོ། །གྲེ་བ་འགགས་ན་ཨ་རུ་རའི་ཁུ་བའམ། དྲི་ཆུ་བར་པ་ལ་བཏབ་ནས་བཏང་ན་འཕྲལ་དུ་སེལ་ལོ། །ཡིད་མི་བདེ་བ་ལ་ཨ་ག་རུ་ནག་པོ་དང་ཏིལ་མར་བསྲེས་པ་ལ་བསྔགས་ནས་དུ་བས་བདུག་པས་ཕན་ནོ། །རྨི་ལམ་ངན་པ་ཞི་བར་འདོད་ན། རང་གི་སྤྱི་བོར་རྃ་ལས་ཉི་མའི་དཀྱིལ་འཁོར་གྱི་སྟེང་དུ་གཟུངས་སྔགས་ཀྱི་ཕྲེང་བ་མེ་འབར་བ་དང་བཅས་པ་གསལ་བཏབ་ལ། སྔགས་བཟླས་པས་དེ་ལས་ཡེ་ཤེས་ཀྱི་མེ་ཆེར་འབར་བས་རྨི་ལམ་ངན་པ་རྒྱུ་དང་བཅས་པ་སྲེག་པར་བསམས་ལ་གཟུངས་དྲག་ཏུ་བཟླའོ། །རྩོད་པ་དང་ཕས་རྒོལ་ཞི་བར་འདོད་ན། རང་གི་སྙིང་གར་ཨ་ལས་ཟླ་བའི་སྟེང་དུ་གཟུངས་སྔགས་ཀྱི་ཕྲེང་བ་གསལ་བཏབ་ལ་བཟླས་པས། དེ་ལས་འོད་ཟེར་དཀར་པོ་བདུད་རྩིའི་ཚོགས་དང་བཅས་པ་འཕྲོས། ཕ་རོལ་ལ་རེག་པས་སྡང་བར་སེམས་པ་ཐམས་ཅད་ཞི་ནས། བྱམས་པའི་སེམས་དང་ལྡན་པར་བསམས་ལ་གཟུངས་བཟླ། སྙིང་རྗེ་དྲག་ཏུ་བསྒོམ་མོ། །ནད་ཞི་བར་འདོད་ན། གང་ན་བའི་གནས་སུ་ཟླ་བ་ལ་སྔགས་ཕྲེང་བཀོད། དེ་ལས་བདུད་རྩིའི་རྒྱུན་བབས་པས་ནད་ཞི་བར་བསམས་ལ་བཟླ། སྟོང་ཉིད་ཟབ་མོའི་དོན་ལ་བློ་བཞག་པར་བྱའོ། །ཚེ་བསྲིང་བར་འདོད་ན། སྤྱི་གཙུག་ཏུ་གསེར་གྱི་རྡོ་རྗེ་རྒྱ་གྲམ་འོད་འབར་བའི་ལྟེ་བར་ཟླ་བ་ལ་གཟུངས་སྔགས་ཀྱི་ཕྲེང་བ་གསལ་བཏབ་ལ་བཟླས་པས་འཇིག་རྟེན་དང་། འཇིག་རྟེན་ལས་འདས་པའི་བཅུད་ཐམས་ཅད་འདུས་ཏེ་སྔགས་ཕྲེང་ལ་ཐིམ། དེ་ལས་བདུད་རྩིའི་རྒྱུན་བབས་པས་ལུས་ཀྱི་ནང་ཐམས་ཅད་གང་། འཆི་མེད་ཚེའི་དངོས་གྲུབ་ཐོབ། རྡོ་རྗེ་ལས་རྡོ་རྗེ་ཕྲ་མོ་དཔག་ཏུ་མེད་པ་བྱུང་སྟེ་ལུས་ཀྱི་ཕྱི་ནས་རྡོ་རྗེའི་གོ་ཁྲབ་ཀྱི་ཚུལ་དུ་གཡོགས་པར་བསམས་ལ་བཟླས་པས་ཚེ་དང་བསོད་ནམས་ཐམས་ཅད་འཕེལ་བར་འགྱུར་རོ། །དེ་རྣམས་ནི་ཞར་ལས་འོངས་པ་སྟེ་མན་ངག་སྣ་ཚོགས་པ་ལས་ཉེ་བར་བཏུས་པའོ། །རྟེན་འབྲེལ་སྙིང་པོའི་གཟུངས་སྔགས་ཆུ་གཏེར་ལས། །ལེགས་འོངས་བྱིན་རླབས་མན་ངག་དང་བཅས་པ། །ཕན་བདེའི་ཆར་འབེབས་བདུད་རྩིའི་སྤྲིན་ཆེན་འདིས། །འགྲོ་ཀུན་དོན་གཉིས་ངལ་འཚོ་རྒྱས་གྱུར་ཅིག །ཅེས་པའང་རྟེན་འབྲེལ་སྲུང་བའི་ཡི་གེ་རྙིང་པ་མཆན་བུ་དང་བཅས་ཅུང་ཟད་མི་འདྲ་བ་ལེ་ཚན་གསུམ་དང་། འཇམ་མགོན་ཀུན་དགའ་བློ་གྲོས་ཀྱིས་མཛད་པའི་བྱིན་རླབས་ཀྱི་ཡི་གེ་ལ་གཞི་བྱས། གཟུངས་གཉིས་ཀྱི་རྣམ་བཤད་དང་། མཆན་བུ་སོགས་རྒྱ་བོད་ཀྱི་ཡིག་ཆ་མན་ངག་དང་བཅས་པ་རྣམས་ཀྱིས་ཟུར་བརྒྱན་ཏེ། བྱ་བྲལ་བ་འཇམ་དབྱངས་མཁྱེན་བརྩེའི་དབང་པོས་སྦྱར་བའི་དགེ་བས་འགྲོ་ཀུན་སྲིད་པ་དང་ཞི་བའི་དགེ་ལེགས་ཀྱི་རྟེན་འབྲེལ་ཕུན་སུམ་ཚོགས་པའི་དཔལ་ལ་དུས་རྟག་ཏུ་ལོངས་སྤྱོད་པའི་རྒྱུར་གྱུར་ཅིག། །།མངྒལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ